1.  Ciele národnej politiky pre elektronické komunikácie
1.1  Harmonizácia právneho rámca
Úloha vyplývajúca zo záverov:
Prioritnou úlohou je predložiť na rokovanie vlády SR návrh zákona o elektronických komunikáciách tak, aby mohol byť schválený NR SR ešte pred prijatím SR do EÚ               a nadobudol účinnosť 1. 1. 2004 najneskôr súčasne so vstupom SR do EÚ. 
Najdôležitejším medzníkom vo vývoji prostredia elektronických komunikácií v roku 2004 bolo uvedenie zákona o elektronických komunikáciách do praxe. Zákon č. 610/2003 Z.z. o elektronických komunikáciách nadobudol účinnosť dňa 1. januára 2004. Splnením tejto úlohy bola uskutočnená transpozícia všetkých smerníc tvoriacich tzv. Nový regulačný rámec EÚ pre oblasť elektronických komunikácií, ešte 4 mesiace pred vstupom SR do EÚ. SR sa tak stala jednou z prvých kandidátskych krajín, dokonca aj členských štátov, ktoré plne a v termíne implementovali nový regulačný rámec. 
Úloha bola splnená.
Zároveň boli počas roku 2004 pripravené ostatné legislatívne dokumenty vrátene vyhlášky o univerzálnej službe. Posledné z nich nadobudli účinnosť v decembri 2004, čím bola splnená požiadavka zo strany EÚ na komplexnosť transpozície regulačného rámca uverejnená v            10. implementačnej správe (Európska regulácia elektronických komunikácií a trh v r. 2004) zo dňa 2. decembra 2004.
Počas praktickej aplikácie zákona v priebehu roka 2004 sa vyskytlo niekoľko oblastí, ktoré zákon neprecizoval úplne do detailov. Niektoré z týchto skutočností sa v praxi riešili krátkymi novelami. Konkrétne ide o zákon č. 716/2004 Z.z., ktorým sa mení a dopĺňa zákon    č. 610/2003 Z.z. Cieľom tohto poslaneckého návrhu zákona bolo odstránenie obmedzenia možnosti vyžadovať úhradu za právo používať frekvencie v trhovej cene, a tak zohľadniť náklady na správu frekvencií, plánovanie, koordináciu a pokračovanie používania frekvencií, dohľad nad používaním frekvencií vrátane potrebných meraní, skúšok a prieskumov zlučiteľnosti na zaručenie efektívneho a bezporuchového použitia frekvencie. Druhým cieľom bolo zabezpečenie práva TÚ SR zrušiť povolenie na používanie frekvencií v prípade omeškania akejkoľvek úhrady za frekvencie. Uvedená novela nadobudla účinnosť 28. 12. 2004.
Druhou z uvedených noviel je zákon, ktorým sa mení a dopĺňa zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov  a o zmene a doplnení niektorých zákonov pripravený Ministerstvom vnútra SR a schválený NR SR 4. 2. 2005. Zákon má za cieľ riešiť pretrvávajúce problémy vznikajúce pri aplikácii ustanovení zákona o elektronických komunikáciách upravujúcich poskytovanie informácií, ktoré sú predmetom telekomunikačného tajomstva. Znenie novo navrhovaného § 55 ods. 3 je koncipované tak, aby bolo jednoznačné, kedy sa predmet telekomunikačného tajomstva sprístupní štátnym orgánom. Predpokladaná účinnosť tohto zákona je 1. 5. 2005.
V súčasnosti Ministerstvo dopravy, pôšt a telekomunikácií SR (ďalej len „MDPT SR“) pripravuje vládny návrh zákona, ktorým sa mení a dopĺňa zákon o elektronických komunikáciách. Táto novela má byť komplexným návrhom riešenia ostatných problémov, ktoré sa objavili pri praktickej aplikácii zákona. Zároveň má reagovať na výhrady Európskej komisie (ďalej len „EK“) k niektorým ustanoveniam zákona v súvislosti s implementáciou nového regulačného rámca. Tieto pripomienky sa objavili aj v 10. implementačnej správe (Európska regulácia elektronických komunikácií a trh v r. 2004) zo dňa 2. decembra 2004. V závislosti od trvania legislatívneho procesu sa účinnosť tejto novely predpokladá najneskôr v prvom štvrťroku 2006. 

1.2  Štátna regulácia
Tvorcom národnej politiky pre elektronické komunikácie je MDPT SR ako ústredný orgán štátnej správy pre túto oblasť. Národným regulačným orgánom (ďalej len „NRO“) v oblasti elektronických komunikácií je podľa zákona o elektronických komunikáciách Telekomunikačný úrad SR (ďalej len „TÚ SR“), ktorý vykonáva reguláciu, chráni záujmy koncových užívateľov, určuje úhrady, vydáva všeobecne záväzné právne predpisy, vykonáva dohľad atď.  
Pre plné uplatnenie svojich regulačných právomocí musel regulátor splniť niekoľko základných úloh. Zákon o elektronických komunikáciách zrušil vydávanie individuálnych licencií na poskytovanie telekomunikačných sietí a služieb a nahradil tento spôsob všeobecným povolením. Podobná situácia bola i v oblasti vydávania povolení na používanie frekvencií. Bolo potrebné urýchlene vydať frekvenčné plány a cenníky za pridelené frekvencie. Celkom bolo potrebné vydať deväť všeobecne záväzných predpisov, ktoré bližšie definujú plnenie povinností, technické parametre alebo procedurálne kroky vyplývajúce z príslušných ustanovení zákona. Osem predpisov nadobudlo účinnosť v roku 2004 a posledný bol vydaný formou aproximačného nariadenia vlády SR (príloha 2). Uvedené nariadenie vlády SR bolo schválené vládou 19. januára 2005 a nadobudlo účinnosť  1. marca 2005. 
V súlade so zákonom o elektronických komunikáciách, TÚ SR vo februári 2004 definoval a zverejnil vo svojom vestníku zoznam relevantných trhov. Vzhľadom na krátky termín na definíciu trhov – 2 mesiace – TÚ SR definoval trhy presne v zhode s odporúčaním Európskej komisie č. 2003/311/EC s tým, že po vykonaní najpotrebnejších analýz zreviduje zoznam relevantných trhov. Určil 18 maloobchodných a veľkoobchodných trhov. Prvé pokusy o vykonanie analýz trhov ukázali, že vykonať analýzy všetkých trhov do konca júna 2004 je úplne nereálne i s pomocou konzultačnej spoločnosti. Konzultácie s pracovníkmi Európskej komisie (ďalej len „EK“), zodpovednými za notifikácie trhov potvrdili, že analýzy musia byť vykonané dôsledne v súlade s opatrením EK č. 2002/C 165, čo kladie značné nároky na odbornú kvalifikáciu pracovníkov vykonávajúcich analýzy a je časovo veľmi náročné. TÚ SR sa preto sústredil na vykonanie analýz veľkoobchodných trhov, ktoré by umožnili uložiť príslušnému významnému podniku v prvom rade povinnosť vypracovať referenčnú ponuku na prepojenie sietí a referenčnú ponuku na veľkoobchodný prístup k účastníckemu vedeniu. Do konca roka 2004 boli ukončené tri analýzy veľkoobchodných trhov vrátane potrebnej notifikácie EK.
I keď je TÚ SR za oneskorenie analýz telekomunikačných trhov kritizovaný, pri porovnávaní počtu notifikácií do EK – čo je vlastne definitívny výstup analýzy – je postavenie Slovenska v porovnaní s inými krajinami EÚ veľmi dobré. Z publikovanej správy EK o stave notifikácií k 25. novembru 2004 vyplýva, že Slovensko je na 7. mieste v počte prijatých notifikácií zo všetkých členských štátov EÚ a prvé z nových členských štátov.

A) Pre dosiahnutie transparentnosti pri stanovovaní a plnení cieľov národnej politiky pre elektronické komunikácie je potrebné oddelenie výkonu regulácie od funkcie tvorcu politiky. Na dosiahnutie úplného oddelenia regulačného orgánu od funkcie štátu ako tvorcu politiky pre elektronické komunikácie a dosiahnutie nezávislosti podnikov vykonávajúcich činnosti je potrebné vytvorenie systému nezávislého financovania regulačného orgánu.
Úloha vyplývajúca zo záverov:
V oblasti posilnenia nezávislosti národného regulačného orgánu oddeliť financovanie regulačného orgánu tak, aby bol financovaný nezávisle od Ministerstva dopravy, pôšt          a telekomunikácií SR.
V rámci riešenia tejto otázky MDPT SR pripravilo materiál „Návrh na vytvorenie spoločného regulačného orgánu pre oblasť elektronických komunikácií,“ ktorý bol predložený na rokovanie vlády SR. Jedným z navrhnutých spôsobov zabezpečenia nezávislého financovania TÚ SR je samofinancovanie, pričom MDPT SR túto formu financovania preferuje. Rokovanie o tomto materiáli však vláda SR prerušila v máji 2004 vzhľadom na materiál „Návrh reformy ústredných orgánov štátnej správy iných ako ministerstiev“, pripravený Ministerstvom spravodlivosti SR, ktorý riešil reformu komplexne a okrem iného aj otázku spoločného regulačného úradu. 
Vzhľadom na skutočnosť, že Ministerstvo kultúry SR (ďalej len „MK SR“) prezentovalo svoj veľký záujem o zlúčenie TÚ SR, Poštového úradu SR (ďalej len „PÚ SR“) a Rady pre vysielanie a retransmisiu, MK SR sa iniciatívne podujalo znova preskúmať a zistiť možnosti schválenia materiálu o zlúčení uvedených orgánov vládou SR. Následne MK SR požiadalo MDPT SR o odloženie prípravy materiálu o zlúčení TÚ SR a PÚ SR, kde sa rovnako navrhuje spôsob samofinancovania regulačného orgánu. Na základe uvedených skutočností MDPT SR prisľúbilo pozastavenie predloženia materiálu o zlúčení TÚ SR a PÚ SR do vlády do času, kým MK SR nezistí možnosti priechodnosti schválenia materiálu (zlúčenie 3 orgánov).
Úloha sa priebežne plní.

Na dosiahnutie nezávislosti regulačného orgánu od podnikov vykonávajúcich elektronické komunikačné činnosti je potrebné vytvorenie systému financovania regulačného orgánu nezávislého od MDPT SR, ktoré je vykonávateľom vlastníckych práv štátu v spoločnosti Slovak Telecom, a. s.

B) V oblasti elektronických komunikácií je potrebné zabezpečiť účinné oddelenie funkcie štátu ako tvorcu politiky pre elektronické komunikácie od činností spojených s vykonávaním vlastníckych práv prevádzkovateľov elektronických komunikačných sietí a služieb, aby nehrozilo riziko konfliktu záujmov. S týmto cieľom bol navrhovaný prevod výkonu akcionárskych práv MDPT SR v spoločnosti Slovak Telecom, a. s. (ďalej len „ST a. s.“), na iný ústredný orgán štátnej správy, napr. Ministerstvo financií SR (ďalej len „MF SR“) alebo iný orgán štátnej správy tak, aby bol zachovaný vplyv štátu a súčasne, aby sa dosiahla úplná nezávislosť postavenia tvorcu národnej politiky pre elektronické komunikácie od subjektov regulovaných na trhoch elektronických komunikácií v SR.
Úloha vyplývajúca zo záverov:
Zabezpečiť prevod výkonu akcionárskych práv MDPT SR v ST, a. s., na iný ústredný orgán štátnej správy (napr. MF SR) alebo iný orgán štátnej správy tak, aby bol zachovaný vplyv štátu a súčasne, aby sa dosiahla úplná nezávislosť postavenia tvorcu národnej politiky pre elektronické komunikácie od subjektov regulovaných na trhoch elektronických komunikácií v SR.
V záveroch priebežného vyhodnotenia Národnej politiky pre elektronické komunikácie táto úloha znie nasledovne:
V súlade so závermi Národnej politiky pre elektronické komunikácie dosiahnuť oddelenie výkonu funkcie tvorcu politiky od výkonu regulácie a výkonu vlastníckych práv prevádzkovateľov elektronických komunikačných sietí a služieb.
 V súvislosti s návrhom oddelenia výkonu funkcie tvorcu politiky od výkonu regulácie             a výkonu vlastníckych práv prevádzkovateľov MDPT SR pripravilo materiál „Návrh všeobecného modelu riešenia presunu akcionárskych práv“, ktorý sa zaoberá všeobecným prieskumom modelov iných rezortov a poukazuje na možné spôsoby zabezpečenia oddelenia výkonu vlastíckych práv a štátnej správy.
Uznesením vlády SR č. 1161 zo dňa 1. decembra 2004 k tomuto materiálu vláda SR odsúhlasila ponechanie majetkových podielov v akciových spoločnostiach, v ktorých má štát majetkovú účasť a výkon akcionárskych práv, v správe vecne príslušných rezortov. V súčasnosti je to najoptimálnejšia možnosť zabezpečenia výkonu akcionárskych práv, pretože je dostatočne zabezpečené štrukturálne oddelenie regulačnej funkcie od vlastníckych aktivít.

1.3  Rozvoj súťaže
Najvýznamnejšou podporou konkurenčného prostredia v elektronických komunikáciách zo strany vlády je vytvorenie dostatočného legislatívneho prostredia pre konkurenčné prostredie. Toto sa uskutočnilo prípravou a následne schválením zákona o elektronických komunikáciách a všetkých jeho vykonávacích predpisov. 
Povolenie na poskytovanie elektronických komunikačných služieb po pevných telekomunikačných sieťach majú v súčasnosti viaceré spoločnosti. Pre možnosť výberu poskytovateľa týchto služieb zo strany občana je podstatné, aby tieto spoločnosti mali uzatvorenú dohodu o prepojení s dominantným poskytovateľom verejnej telefónnej služby po pevných telekomunikačných sieťach (ďalej len „dominantný poskytovateľ“). Proces prípravy prepojovacích dohôd je záležitosťou súkromných spoločností, ktorý za presne stanovených podmienok môže ovplyvniť TÚ SR ako regulátor trhu. TÚ SR vykonal v r. 2004 celý rad opatrení, aby takéto dohody boli čo najskôr uzavreté.
 Podľa zákona č. 195/2000 Z.z. o telekomunikáciách, platného do konca roka 2003, TÚ SR nemal kompetencie vstupovať do rokovaní o prepojovacích dohodách, ale mohol ich posudzovať až po ich podpise. Keďže v roku 2003 okrem jedného prípadu (podpísaná až  koncom roka) neprišlo k podpisu dohody, nemal TÚ SR zákonný dôvod zasiahnuť. Po nadobudnutí platnosti zákona o elektronických komunikáciách TÚ SR začal konanie o podmienkach prepojenia medzi dominantným poskytovateľom a alternatívnymi operátormi. Dňa 28. septembra 2004 bolo vydané druhostupňové rozhodnutie o podmienkach prepojenia, ktoré bolo dominantným poskytovateľom napadnuté na Najvyššom súde SR. Súd vydal predbežné opatrenie, ktorým povolil odklad vykonateľnosti rozhodnutia TÚ SR z dôvodu možného vzniku závažnej ekonomickej ujmy dominantnému poskytovateľovi. Napriek tomu, že TÚ SR znížil prepojovacie poplatky o 50% oproti pôvodnému návrhu dominantného poskytovateľa, alternatívni operátori kritizujú, že TÚ SR neuložil dostatočné opatrenia najmä čo sa týka poplatkov, na druhej strane je TÚ SR obviňovaný z možného spôsobenia závažnej ekonomickej ujmy. Jediným možným riešením v tomto prípade bude zrejme súdne rozhodnutie.

1.4  Univerzálna služba a ochrana práv koncových užívateľov
Úloha vyplývajúca zo záverov:
V súlade so zákonom o elektronických komunikáciách pripraviť návrh vyhlášky                  o univerzálnej službe a návrhy všeobecne záväzných právnych predpisov.
Univerzálna služba je minimálny súbor služieb, ktoré sú dostupné v určenej kvalite na celom území štátu všetkým koncovým užívateľom bez ohľadu na ich geografickú polohu a za prijateľnú cenu.
V súčasnosti má podľa licencie povinnosť poskytovať univerzálnu službu dominantný poskytovateľ verejnej telefónnej služby. Táto povinnosť zatiaľ naďalej zostáva zachovaná pre dominantného poskytovateľa, ako to vyplýva z prechodných ustanovení zákona o elektronických komunikáciách, do nadobudnutia právoplatnosti rozhodnutia TÚ SR o určení významného podniku.
V súlade so znením zákona o elektronických komunikáciách vydal TÚ SR opatrenia týkajúce sa poskytovania univerzálnej služby a MDPT SR pripravilo vyhlášku o zriaďovaní a spravovaní osobitného účtu univerzálnej služby a o súvisiacich podrobnostiach, ktorá nadobudla účinnosť dňa 15. septembra 2004.
Vyhláška MDPT SR č. 501/2004 Z.z. upravuje podrobnosti o zriaďovaní a spravovaní osobitného účtu univerzálnej služby v súlade so splnomocňovacím ustanovením zákona o elektronických komunikáciách (§ 54 ods. 7). Vzhľadom na skutočnosť, že nie je vždy možné dostupnosť univerzálnej služby zabezpečiť každému za obvyklých obchodných podmienok na celom území štátu, poskytovanie jednotlivých služieb univerzálnej služby sa môže stať pre poskytovateľa neprimeranou záťažou a znevýhodniť ho na trhu. Aby nedošlo k takejto situácii, zákon upravuje mechanizmus a následne vyhláška jeho podrobnosti na kompenzáciu čistých nákladov vznikajúcich v súvislosti s poskytovaním univerzálnej služby.
Úloha bola splnená.

1.5  Hospodárne využívanie frekvenčného spektra
Úloha vyplývajúca zo záverov:
V oblasti využívania frekvenčného spektra v spolupráci s príslušnými orgánmi štátnej správy a NRO dosiahnuť uvoľnenie požadovaných frekvenčných pásiem pre elektronické komunikačné služby.
Pre potreby hospodárneho využívania frekvenčného spektra je pravidelne zostavená Národná tabuľka frekvenčného spektra (ďalej len „NTFS“). Stanovuje pridelenie frekvenčných pásiem jednotlivým rádiokomunikačným službám a plán využitia frekvenčného spektra, na základe ktorého sa  stanovuje pridelenie frekvencií jednotlivým prevádzkovateľom.
Zabezpečenie účelného využívania frekvenčného spektra je podmienené priebežnou aktualizáciou NTFS, ktorá sa vykonáva každý rok a tvorbou kompletne novej NTFS v súvislosti so zapracovávaním výsledkov a záverov Svetovej rádiokomunikačnej konferencie (WRC) a potrebou zosúladenia s európskymi dokumentmi a odporúčaniami ITU.
V súlade s pravidelným, každoročným harmonizovaním NTFS bol v októbri 2004 predložený vláde SR Návrh novej NTFS, ktorý bol následne schválený uznesením vlády Slovenskej republiky č.1093 zo 16. novembra 2004. 
Na tvorbe a inovácii NTFS sa podieľajú MDPT SR, TÚ SR a Výskumný ústav spojov v spolupráci s ďalšími orgánmi štátnej správy. S týmto cieľom existuje a pravidelne zasadá medzirezortná komisia.
Elektronická podoba slovenskej i anglickej verzie NTFS je verejnosti prístupná na internetových stránkach MDPT SR, TÚ SR i VÚS.
Úloha sa priebežne plní.

1.5.1 Družicové komunikácie
Úloha vyplývajúca zo záverov:
V oblasti družicového TV a rozhlasového vysielania zabezpečiť optimálne využitie pridelených kanálov pre potreby SR.
Slovenská republika, Česká republika, Chorvátsko a Maďarsko majú na základe pridelenia podľa WRC 2000 vyhradenú spoločnú družicovú orbitálnu pozíciu 12,8°W. Táto pozícia umožňuje realizovať digitálne vysielanie pokrývajúce nielen územia menovaných štátov, ale aj podstatnej časti Európy. Ide celkom o 35 kanálov, ktoré umožňujú prenášať až 280 digitálnych TV programov. Každá z uvedených krajín má právo rozhodovať o využití 8 kanálov. Zostávajúce tri kanály možno použiť so spoločným súhlasom.
Od posledného aprílového zasadania riadiaceho výboru (RV) v Prahe v roku 2004 bol slovenskou stranou spracovaný návrh agendy a pozvánka vybraného partnera (ďalej len spoločnosť) pre jednanie o jeho ponuke na využitie pozície 12,8°W štyroch krajín projektu pre družicové digitálne vysielanie. K tejto ponuke bola prijatá na aprílovom zasadnutí RV v roku 2004 spoločná východisková pozícia pre jednanie so spoločnosťou. V novembri 2004 bola spoločnosť listom spracovaným slovenskou stranou požiadaná o začatie rokovania o ponuke spoločnosti.
Na základe odpovede od spoločnosti bude zvolané v čo najkratšej dobe zasadnutie RV do Bratislavy. Na rokovaní bude predložený návrh Memorandum of Understanding, ktoré bude podkladom pre začatie rokovania o Rámcovej zmluve projektu. 
Úloha sa priebežne plní, predpokladaný termín realizácie je prvá polovica r. 2005.

1.6  Bezpečné komunikácie
Ako už bolo uvedené pri tvorbe zákona o elektronických komunikáciách, bola implementovaná aj smernica č. 2002/58/EC o spracovaní osobných údajov a ochrane súkromia v sektore elektronických komunikácií. Jej dôkladná imlementácia zabezpečí štandardnú úroveň ochrany osobných dát a súkromia koncových užívateľov porovnateľnú s EÚ.
Cieľom v oblasti národného krízového riadenia je zabezpečiť rozpracovanie tejto problematiky v oblasti elektronických komunikačných sietí v nadväznosti na všeobecnú legislatívu týkajúcu sa riadenia štátu v krízových situáciách v období mieru.
V súvislosti s touto skutočnosťou bola vydaná vyhláška MDPT SR č. 164/2003 Z. z., ktorou sa ustanovujú podrobnosti o organizácii telekomunikačných služieb na obdobie krízovej situácie. Táto vyhláška upravuje podrobnosti zabezpečenia prednostného poskytovania telekomunikačných služieb určeným orgánom verejnej správy a organizáciám ako súčasť opatrení hospodárskej mobilizácie v období krízovej situácie. 
Uznesením vlády SR č. 768/2004 zo dňa 18. 8. 2004 k návrhu zámeru zabezpečenia spojenia systémom núdzových komunikácií bola ministrovi dopravy, pôšt a telekomunikácií SR uložená úloha vytvoriť odbornú pracovnú komisiu na riešenie systému núdzových komunikácií                 a vypracovať koncepciu organizačného, prevádzkového a technického riešenia systému núdzových komunikácií v SR s  programom jej realizácie v termíne do 30. 11. 2004. Listom zn. ÚV-12828/24307/2004-KBR zo dňa 7. 12. 2004 predseda vlády SR rozhodol o predĺžení termínu na vypracovanie koncepcie do doby doriešenia novej koncepcie krízového riadenia v SR.  

Úloha vyplývajúca zo záverov:
V oblasti národného krízového riadenia zabezpečiť implementáciu Tamperského dohovoru o poskytovaní telekomunikačných zdrojov na zmiernenie katastrof a záchranné operácie.
V rámci medzinárodnej spolupráce v krízových situáciách v období mieru SR ratifikovala v r.1999 Tamperský dohovor o poskytovaní telekomunikačných zdrojov na zmiernenie katastrof a záchranné operácie a v tejto súvislosti je nevyhnutné implementovať tento dohovor v SR.
V decembri 2004 ukončilo ratifikačný proces 30 krajín včítane Slovenskej republiky. Tamperský dohovor nadobudol platnosť dňa 8. januára 2005. MDPT SR požiadalo Ministerstvo zahraničných vecí SR o publikovanie Tamperského dohovoru v zbierke zákonov.
Úloha sa priebežne plní.

1.7  Podpora rozvoja služieb informačnej spoločnosti
Rozvoj a ponuka multimediálnych služieb na trhu elektronických komunikácií je predovšetkým predmetom podnikateľských aktivít prevádzkovateľov sietí a poskytovateľov služieb. Najväčším prínosom bol projekt PC pre školy z programu eSlovakia v spolupráci s dominantným operátorom, ktorý posunul SR k priemeru EÚ v počte žiakov na 1 PC z počtu 100 – 130 žiakov na 1 PC na úroveň 30 žiakov na 1 PC. Rozhodujúcou stimuláciou je kvalita ponúkaného obsahu za primeranú cenu. Štát však musí v tejto oblasti, ktorá je dôležitá pre rozvoj služieb informačnej spoločnosti a modernej komunikačnej infraštruktúry, spolupracovať so súkromným sektorom, monitorovať túto oblasť a podľa potreby ju vhodnými opatreniami usmerňovať a stimulovať.

1.7.1  Prístup k internetu pre všetkých
Súčasný stav v prístupe k informáciám prostredníctvom internetu a ich využívaní v Slovenskej republike je možné považovať za neuspokojivý v porovnaní s vyspelými krajinami EÚ. Súčasná penetrácia nízkorýchlostného pripojenia domácností k internetu sa  pohybuje iba málo nad úrovňou jednej šestiny priemeru penetrácie v krajinách EÚ 15. 
Príčinou takéhoto stavu už nie je fyzická nedostupnosť nízkorýchlostného prístupu k internetu, ale predovšetkým nízka kúpna sila obyvateľstva v porovnaní s cenou počítača a cenou pripojenia k internetu a taktiež nízka motivácia užívateľov zriadiť si takýto prístup. Táto motivácia vyplýva tak z nedostatočnej informačnej gramotnosti, ktorá by vo väčšej miere podnecovala motiváciu na využívanie internetu a čiastočne aj z nedostatku užívateľsky atraktívnych informačných služieb.
Dôležitou prioritou v oblasti prístupu k internetu pre všetkých je dosiahnuť zníženie cien za prístup do internetu posilnením súťaže na trhu. 
Významným prvkom pre najbližšiu budúcnosť je popri už existujúcej infraštruktúre „drôtových sietí“ aj možnosť budovania bezdrôtových sietí pre individuálne pripojenie alebo hromadné pripojenie (tzv. hot-spot) do internetu. V niektorých prípadoch vzájomné cenové vplyvy týchto spôsobov prístupu do internetu sú už prejavom fungujúcej konkurencie.

1.7.2 Širokopásmový prístup
Úloha vyplývajúca zo záverov:
Pripraviť Národnú stratégiu pre širokopásmový prístup (National Broadband Strategy) v súlade s programom eEurope 2005.
V oblasti širokopásmového prístupu treba konštatovať, že Slovenská republika v roku 2004 naďalej výrazne zaostáva voči krajinám EÚ. Počet širokopásmových pripojení na 100 obyv. v Slovenskej republike na úrovni približne 0,7 (november 2004) zatiaľ nedosahuje úroveň vyspelých krajín EÚ a OECD. Pre porovnanie, v krajinách EÚ 15 je počet širokopásmových pripojení na 100 obyv. na úrovni 6,1 (január 2004) a v krajinách OECD na úrovni 7,3 (december 2003).
 Hlavné príčiny tohto stavu sú nasledujúce:
•	nízka úroveň konkurencie v oblasti prístupovej infraštruktúry (neexistencia mechanizmu uvoľnenia účastníckych vedení);
•	nedostatočná dostupnosť širokopásmového pripojenia v menších mestách a na vidieku;
•	nepriaznivý pomer medzi cenou širokopásmového pripojenia a kúpnou silou obyvateľov;
•	nízka kúpna sila obyvateľstva v porovnaní s cenou počítača;
•	nedostatočná úroveň informovanosti predovšetkým pre koncových užívateľov;
•	nedostatočná úroveň ponúkaných služieb a obsahovej náplne a z nej plynúca nedostatočná motivácia užívateľov zaobstarať si tento druh prístupu.
V súvislosti s rozvojom širokopásmového prístupu v SR treba poznamenať, že TÚ SR vydal niekoľko všeobecných povolení, ktoré umožnili sprevádzkovanie bezdrôtových sietí pre vysokorýchlostný prístup k internetu (Wi-Fi). Dominantnému poskytovateľovi sa po dohode s alternatívnymi operátormi podarilo vo všetkých regiónoch Slovenska uviesť službu vysokorýchlostného prístupu k internetu na báze DSL technológií. V súčasnosti je DSL dostupné v 138 mestách a obciach pre 3,5 mil. obyvateľov SR. Dominantný prevádzkovateľ káblovej televízie spustil komerčnú prevádzku vysokorýchlostného prístupu k internetu na báze káblových modemov na území Bratislavy. 
V súvislosti s podporou rozvoja širokopásmového prístupu pripravilo MDPT SR Národnú stratégiu pre širokopásmový prístup v SR. Materiál bol predložený na rokovanie vlády dňa       20. 12. 2004 a stanovuje ciele a postupy budúceho rozvoja širokopásmového prístupu v SR          a konkrétne opatrenia na jeho podporu. Zohľadňuje požiadavku na celoplošnú dostupnosť pre všetky skupiny obyvateľstva, komerčný sektor a verejnú správu vrátane podpory prístupu k službám informačnej spoločnosti pre vidiecke a odľahlé oblasti. Hodnotí súčasný stav v SR      a identifikuje možnosti jeho zlepšenia pri zachovaní princípu technologickej neutrality a bez narušenia pravidiel hospodárskej súťaže, tak aby sa SR v tejto oblasti dostala počas najbližších     5 až 8 rokov na úroveň vyspelých európskych krajín. 
Úloha bola splnená. 

1.7.3 Digitálne televízne a rozhlasové vysielanie
Úloha vyplývajúca zo záverov:
V oblasti pozemského digitálneho TV vysielania vytvoriť podmienky na realizáciu uvádzacích projektov DVB-T v Bratislave, Banskej Bystrici, resp. v Košiciach a začatie skúšobného vysielania.
Úloha vyplývajúca zo záverov:
V oblasti pozemského digitálneho TV vysielania vytvoriť podmienky na začatie pravidelného vysielania DVB-T. 
Digitalizácia rozhlasového a televízneho vysielania prebieha v celej Európe, resp. na celom svete najmä z dôvodu jej veľkých výhod pre prevádzkovateľov, divákov, ale aj pre štát. Vo veľkej miere má vplyv na rozvoj informačnej spoločnosti a zavedenie pozemského digitálneho televízneho vysielania na Slovensku bude významným prínosom k plneniu akčného plánu eEurope 2005. Osobitnú pozornosť je potrebné venovať prechodu z analógového na digitálne vysielanie a interaktívnym digitálnym službám.
V roku 2004 boli vytvorené adekvátne podmienky na realizáciu pilotných projektov digitálneho televízneho vysielania v systéme DVB-T. Za účinnej spolupráce s TÚ SR a Radou pre vysielanie a retransmisiu bolo umožnené zrealizovať výberové konania pre  pilotné vysielania v lokalite Košice, Prešov (kanál 44) a v lokalite Banská Bystrica, Zvolen (kanál 59). V súčasnosti prebieha výberové konanie pre  pilotné vysielanie v lokalite Bratislava (kanál 66). V rámci pilotného projektu digitálneho TV vysielania v lokalite Košice sú vysielané v súčasnosti 4 TV programy a v lokalite B. Bystrica /Zvolen je to 5 TV a 7 rozhlasových programov.
MDPT SR taktiež vypracovalo materiál „Pilotný projekt digitálneho vysielania v systéme DVB-T“, ktorý bol dňa 24. 6. 2004 predložený a schválený v porade vedenia ministerstva, a ktorého cieľom je dosiahnuť dynamické naštartovanie procesu prechodu z analógového na digitálne vysielanie.   
Počas roka 2004 zástupcovia TÚ SR a Výskumného ústavu spojov, n. o. absolvovali sériu koordinačných rokovaní na medzinárodnej úrovni. Jedným z najväčších problémov totiž ostáva koordinácia frekvenčného spektra pre digitálne vysielanie v rámci Európy. Preto v súčasnosti začali intenzívne prípravy na Regionálnu rádiokomunikačnú konferenciu (RRC´ 06), kde budú preplánované frekvenčné pásma pre digitálne TV vysielanie v jednotlivých krajinách.
Úloha sa priebežne plní.

1.7.4 Výskum a technický rozvoj v oblasti elektronických komunikácií

V roku 2004 sa v rámci úloh výskumu a technického rozvoja v oblasti elektronických komunikácií realizovalo 7 grantových projektov výskumu a vývoja za celkovú sumu              3.465 tis. Sk, z obsahovým zameraním na:
-	Rozvoj znalostnej ekonomiky na Slovensku na pozadí rozvoja IS
-	Podpora prechodu z analógového na digitálne TV vysielanie v rámci plnenia programu
      eEurope 2005
-	Trendy v prístupových sieťach
-	Aplikácie globálnych navigačných satelitných systémov (GNSS) v podmienkach SR
-	Ochrana osobných údajov a súkromia užívateľov elektronických komunikačných sietí        a služieb v SR
-	Rozvoj objekt. metód zisťovania škodlivých účinkov elektromagnetického žiarenia na živé organizmy
-	Zabezpečenie informačno-komunikačnej infraštruktúry na rozvoj služieb informačnej spoločnosti

1.8  Medzinárodná spolupráca
Cieľom medzinárodnej spolupráce v oblasti elektronických komunikácií je aktívna komunikácia s medzinárodnými organizáciami na vládnej a rezortnej úrovni, s dôrazom na stále    a dôsledné sledovanie ich aktivít a aplikáciu nových legislatívnych a technických predpisov.
Dôležitú úlohu zohrávajú vzťahy s EK a jej odbornými zložkami, spolupráca s medzinárodnými organizáciami na vládnej úrovni (ITU, EUTELSAT, IMSO, OECD, WTO), ako aj na rezortnej úrovni (CEPT a ETSI).
Súvisí to nielen s presadzovaním zahraničnopolitických, ale i ekonomických záujmov Slovenska, pričom sa oblasť elektronických komunikácií dostáva do popredia ako fenomén nového tisícročia. Preto musí byť značná pozornosť venovaná aktívnemu zastupovaniu                a pôsobeniu SR nielen v oblasti bilaterálnej spolupráce, ale taktiež v medzinárodných organizáciách zaoberajúcich sa problematikou elektronických komunikácií.

EÚ
V rámci plného členstva SR v EÚ od 1. mája 2004 boli aktivity sektora v medzinárodnej oblasti v značnej miere orientované smerom k inštitúciám EÚ.
Počas tohto obdobia prebiehali konzultácie s Generálnym riaditeľstvom pre informačnú spoločnosť (DG INFSOC) Európskej komisie (EK) pri príprave sekundárnej legislatívy               a 10. implementačnej správy, ktorá prvýkrát uvádzala prieskum vývoja v oblasti elektronických komunikácií aj v „nových“ krajinách EÚ vrátane SR.
MDPT SR spolu s TÚ SR a v rámci spolupráce so Stálym zastúpením SR pri EÚ zabezpečuje na expertnej úrovni zastupovanie záujmov SR v orgánoch Európskej únie. V rámci EK to je v Komunikačnom výbore EK (COCOM), vo Výbore pre rádiové spektrum EK (RSC), v Skupine pre politiku rádiového spektra EK (RSPG) a v ich pracovných skupinách a podskupinách, a ďalších ad hoc skupinách. Zároveň MDPT SR zabezpečuje na expertnej úrovni zastupovanie záujmov SR v rámci Rady EÚ v jej príslušných pracovných skupinách, najmä v pracovnej skupine pre telekomunikácie a informačnú spoločnosť.
Slovenská republika bola zastúpená aj na ministerských konferenciách organizovaných  v rámci Európskej únie.

CEPT, ERO
MDPT SR sa aj v roku 2004 zúčastňovalo na plenárnych zasadnutiach CEPT (Európska konferencia poštových a telekomunikačných administratív) a ECC (Výbor pre elektronické komunikácie), a podieľalo sa na práci pracovnej skupiny pre prípravu konferencií (CPG) a pracovnej skupiny WG RRC-06, ktoré sa zaoberajú prípravou regionálnych rádiokomunikačných konferencií ITU – RRC 04/05 a RRC 06, a problematikou Svetovej rádiokomunikačnej konferencie ITU - WRC´07.  Zúčastňovalo sa tiež na práci projektového tímu PT7, ktorý rieši strategické a politické otázky. MDPT SR bolo zastúpené aj na jednom z dvoch spoločných zasadnutí Rady ERO (Európsky rádiokomunikačný úrad) a Administratívnej rady ETO (Európsky telekomunikačný úrad).

ITU 
MDPT SR sledovalo v roku 2004 vývoj príprav na WSIS od jeho ženevskej fázy (december 2003). V júni 2004 sa konalo prvé zasadnutie prípravného výboru Svetového summitu o informačnej spoločnosti (WSIS´05), na ktorom sa MDPT SR - ako koordinátor účasti SR na WSIS - zúčastnilo. Slovenská republika zastúpená MDPT SR sa v júni 2004 zúčastnila ako pozorovateľ aj na časti zasadnutia Rady ITU. 

EUTELSAT

V roku 2004 sa konali dve zasadnutia Zhromaždenia zmluvných strán medzivládnej organizácie EUTELSAT (Európska telekomunikačná družicová organizácia) – 31. riadne       a 32. mimoriadne zasadnutie. Ostatné bolo zvolané v dôsledku novej situácie v komerčnej spoločnosti Eutelsat Ltd., ktorá by mohla mať nepriaznivé dosahy na plnenie povinností tejto spoločnosti, zakotvené v Dohode medzi EUTELSAT a Eutelsat Ltd. Zástupkyňa MDPT SR bola na 31. zasadnutí Zhromaždenia zmluvných strán EUTELSAT zvolená za zástupcu predsedajúceho. Táto funkcia trvá až do nasledujúceho riadneho zasadania, ktoré sa bude konať už v apríli 2005.

IMSO

V októbri 2004 sa konalo 17. Zhromaždenie zmluvných strán medzivládnej organizácie IMSO (Medzinárodná organizácia mobilných družicových komunikácií), ktoré riešilo hlavne otázky spojené s navrhovanými zmenami Dohovoru o IMSO, ktoré majú byť odpoveďou na zmenené podmienky v oblasti poskytovania mobilných družicových komunikačných služieb pre Globálny námorný bezpečnostný  a záchranný systém (GMDSS). MDPT SR bolo zastúpené aj na tomto zasadnutí. Zmeny Dohovoru budú pravdepodobne prijaté na najbližšom zasadnutí Zhromaždenia zmluvných strán IMSO.

OECD 
Aj v roku 2004 bola Slovenská republika zastúpená na zasadnutiach OECD výboru pre informačnú a komunikačnú politiku (ICCP) a pracovných skupín TISP (Pracovná skupina pre politiku telekomunikácií a informačných služieb) a WPEI (Pracovná skupina pre informačnú ekonomiku).

2. Záver

Základným strategickým cieľom politiky štátu v oblasti elektronických komunikácií je uspokojovanie potrieb slovenskej ekonomiky, požiadaviek fyzických a právnických osôb             a záujmov štátu na zabezpečenie kvalitných, spoľahlivých a široko dostupných služieb elektronických komunikácií v rozsahu zodpovedajúcom vyspelým štátom Európskej únie              a začlenenie Slovenskej republiky do informačnej spoločnosti 21. storočia. Dôležitou súčasťou základného strategického cieľa je podpora vyrovnávania úrovne elektronických komunikácií       v SR s celoeurópskym kontextom. 
Napriek splneniu prioritných cieľov oblasti legislatívy a trvalému úsiliu na poli regulácie trhu, nie je možné v súčasnosti považovať stav na trhu elektronických komunikácií za uspokojivý. Inštitucionálna nevyváženosť regulácie a štátnej správy, nedostatočná stimulácia dopytu po sofistikovaných komunikačných službách a nízka motivácia pre podnikanie komerčných subjektov na slovenskom trhu elektronických komunikácií vzhľadom na existenciu bariér vstupu zo strany vlastníka pevnej verejnej telekomunikačnej siete neprispievajú k pozitívnemu hodnoteniu sektora, ktorý sa prirodzene snaží konsolidovať.
Preto je potrebné v roku 2005 venovať maximálne úsilie konsolidácii regulácie a štátnej správy v oblasti elektronických komunikácií a vhodne využiť pozitívne stránky konsolidácie trhu, ktorá práve prebieha. Telekomunikačný úrad SR musí účinnejšie, efektívnejšie a bez časových strát uplatňovať svoje kompetencie vyplývajúce zo zákona o elektronických komunikáciách.  
Popri legislatívnych a inštitucionálnych zmenách je dôležité sa v roku 2005 zamerať na podporu rastu nových technológií, hlavne pre oblasť digitálneho vysielania a širokopásmového prístupu k službám informačnej spoločnosti.
Vzhľadom na tieto výzvy je potrebné v r. 2005 pripraviť:
1.	Novelizáciu zákona č. 610/2003 Z.z. o elektronických komunikáciách v znení zákona   č. 716/2004 Z.z.
2.	Pripraviť Politiku pre oblasť frekvenčného spektra a hospodárenia s ním v krátko           a strednodobom výhľade.
3.	V oblasti digitálneho TV a R vysielania pripraviť stratégiu prechodu na digitálne vysielanie do r. 2012